Here is a page extracted from Wikipedia that may contain CSS, HTML, and a lot of unformatted text.

Title: Lenastra
Content: Una lenastra u lenastro ye una piedra plana y fina ta recubrir os lenatos. As lenastras gosan estar de piedra calsinera u piedra d'arena, pero en puestos de l'Alto Aragón a on se ne puede trobar, s'emplegan de pizarra perque fan menos peso.

As lenastras se quitaban tradicionalment d'as leneras y lienas, picando-ne os estratos mes rectos ta quitar-las con a forma plana que ye tan important ta la suya función. Cuan se posan en o lenato, s'encaballetan unas con altras fendo que l'augua cuan cai en sentito descendent no pueda si que brincar d'una enta l'altra eslizando-se ta fora d'o lenato per tota la baixant.

En as construccions tradicionals, as lenastras se gosaban refirmar con una gleba de buro en a base per a on contactan con o taranato de lastons u tolas sobre los que s'aguantan. En as rechions a on que as leneras no be fan si que arenisca, as lenastras mes grans que se fan d'ixe material feban pesar muito os lenatos tradicionals, y ixo condicionaba la construcción de tot l'edificio, no só que la bastida d'o lenato, perque éste b'heba de poder aguantar muitas toneladas en alto. Per ixo, en As Fuevas de Sobrarbe, o Sarrablo y toz ixes lugars on a cheolochía d'o terreno no be deixa fer lenatos de pizarra, as casas grans son mes robustas en tota la suya estructura que no en as valles d'o Pireneu axial que tienen pizarra.

Se veiga tamién
Liena
Lenera
Lera
Tella
Tellato
Tola
Lenato
Tillo

Materials de construcción